RESOLUCIÓN do 23 de novembro de 2005, da Delegación Provincial da Coruña, pola que se dispón o rexistro, o depósito e a publicación, no Diario Oficial de Galicia, do convenio colectivo da Confraría de Pescadores de Fisterra.
CONSELLERÍA DE TRABALLO — III. OUTRAS DISPOSICIÓNS — 13/12/2005

Visto o expediente do convenio colectivo da Confraría de Pescadores de Fisterra (código de convenio número 1504322), que tivo entrada nesta delegación provincial o día 18-10-2005, complementado o día 16-11-2005 e subscrito pola parte económica pola Confraría de Pescadores de Fisterra e pola parte social polo delegado de persoal o día 13-10-2005, de conformidade co disposto no artigo 90.2º e 3º do Real decreto lexislativo 1/1995, do 24 de marzo, polo que se aproba o texto refundido da Lei do Estatuto dos traballadores, Real decreto 1040/1981, do 22 de maio, sobre rexistro e depósito de convenios colectivos de traballo, e Real decreto 2412/1982, do 24 de xullo, sobre traspaso de funcións e servizos da Administración do Estado á Comunidade Autónoma de Galicia, en materia de traballo, esta delegación provincial
ACORDA:
Primeiro.-Ordenar a súa inscrición no libro de rexistro de convenios colectivos de traballo, que consta nesta delegación provincial, e notificación ás representacións económica e social da comisión negociadora.
Segundo.-Ordenar o depósito do citado acordo no Servizo de Relacións Laborais, Sección de Mediación, Arbitraxe e Conciliación.
Terceiro.-Dispoñer a súa publicación no Diario Oficial de Galicia.
A Coruña, 23 de novembro de 2005.
María Debén Alfonso
Delegada provincial da Coruña
Convenio colectivo dos/das traballadores/as
da Confraría de Pescadores de Fisterra
Capítulo I
Ámbito de aplicación, denuncia e negociación
Artigo 1º.-Ámbito territorial.
As normas deste convenio laboral serán de aplicación dentro da Confraría de Pescadores de Fisterra.
Artigo 2º.-Ámbito funcional e persoal.
Este convenio afectará a totalidade dos traballadores da empresa indicada no artigo anterior.
Artigo 3º.-Ámbito temporal.
Este convenio entrará en vigor o día 1 de setembro de 2005, con independencia da data de publicación no diario oficial correspondente, mantendo a súa vixencia ata o 31 de decembro de 2008, momento no que quedará prorrogado ata a súa substitución por outro convenio de igual ámbito e eficacia.
Artigo 4º.-Denuncia.
A denuncia deste convenio entenderase automática no momento do seu vencemento, neste caso o 31 de decembro de 2008, non obstante, establécese un prazo de aviso previo da denuncia de 90 días anteriores á data anteriormente sinalada como de vencemento do convenio.
Artigo 5º.-Condicións máis beneficiosas.
Todas as condicións contidas neste convenio establécense co carácter de mínimas. Os pactos actualmente existentes na empresa ou costumes máis beneficiosos sobre condicións de traballo serán respectados.
Artigo 6º.-Composición da comisión negociadora.
A mesa negociadora estará formada gardando unha paridade de 1:1 entre empresa e traballadores. Os traballadores estarán representados por:
a) O representante legal dos traballadores ao amparo do Estatuto dos traballadores (delegado de persoal).
b) Aquelas persoas en calidade de asesores que determine o delegado de persoal.
A empresa estará representada por:
a) A persoa que teña a representación legal da confraría (patrón maior).
b) O representante da empresa que esta designe, para os efectos de asesor.
Ambas as partes designarán de común acordo un secretario da mesa negociadora, co obxecto de levantar as actas das sesións.
Capítulo II
Organización do traballo
Artigo 7º.-Concepto xeral.
A organización do traballo, con suxeición a este convenio laboral e á lexislación vixente, será potestade e facultade da dirección da empresa.
O representante ou representantes dos traballadores terán funcións de información, orientación e proposta no relacionado coa organización e racionalización do traballo, de conformidade co establecido no Estatuto dos traballadores e demais lexislación vixente.
Capítulo III
Emprego e contratación
Artigo 8º.-Contrato de traballo.
O contrato de traballo será subscrito entre a empresa e o traballador por escrito coa entrega a este último dun exemplar dentro dos 15 días seguintes á súa incorporación.
Farase constar en todos os contratos de traballo o contido xeral das condicións que se pacten, o grupo profesional e a categoría na que quede encadrado o traballador. En todo caso considérase contido mínimo o previsto na lexislación laboral.
Artigo 9º.-Contratación temporal.
En atención ás especiais características do sector, que leva consigo a frecuentes e irregulares períodos nos que se acumulan as tarefas, a empresa poderá concertar contratos de duración determinada por circunstancias do mercado, acumulación de tarefas ou exceso de pedidos por unha duración máxima de doce meses dentro dun período de dezaoito meses.
Capítulo IV
Clasificación do persoal
Artigo 10º.-Clasificación funcional.
a) Secretario-xerente.
b) Administrativo, oficial de primeira.
c) Auxiliar administrativo.
d) Poxador.
e) Asistente técnico en cultivos mariños.
f) Vixilante de bancos marisqueiros.
g) Peón de servizos múltiples.
Artigo 11º.-Funcións dos traballadores.
As funcións e labores dos traballadores serán aqueles que neste convenio así queden establecidos. As funcións dos traballadores non poden incorrer en faltas tipificadas nunha lei ou norma de maior rango a este convenio nin en delitos tipificados na lexislación española.
Capítulo IV
Funcións de cada posto de traballo
Artigo 12º.-Determinación das funcións laborais.
Nos seguintes parágrafos indícanse as funcións de cada traballador dentro do seu posto de traballo.
1. Secretario-xerente.
O secretario terá as funcións de tramitar, solicitar, expedir e, en definitiva, aquelas que, polo seu posto de traballo, precisen da súa sinatura, comparecencia ou trámite, como responsable administrativo, o xerente terá como funcións a levanza contable ou control da contabilidade, se é o caso, dirección de persoal, xestión dos trámites e procedementos xerados pola corporación velando polo normal funcionamento da confraría.
Así mesmo poderá representar ante as administracións ou calquera outro organismo ao patrón maior de acordo coas instrucións que se lle indiquen.
2. O administrativo.
O administrativo será o encargado de realizar todo tipo de trámites administrativos, ademais daqueles que lle sexan encomendados polo secretario como responsable administrativo.
3. O auxiliar administrativo realizará operacións administrativas sinxelas e en xeral as puramente mecánicas inherentes ao traballo de oficina e despacho.
4. Poxador.
O poxador será o encargado de realizar as funcións propias da venda na lonxa, presentar os datos necesarios para a elaboración de albarás, con independencia dos trámites administrativos.
5. Asistencia técnica.
A/o técnico superior en cultivos mariños terá como funcións as que se atopen recollidas no convenio de colaboración asinado entre a confraría e a Consellería de Pesca e Asuntos Marítimos.
6. Vixilante de bancos marisqueiros.
O vixilante de bancos marisqueiros terá como función a vixilancia, supervisión e control da normativa vixente en materia de extracción de recursos mariños nas zonas marisqueiras integradas no ámbito territorial da confraría, sempre de acordo cos convenios asinados coa Consellería de Pesca e Asuntos Marítimos e esta confraría.
7. Peón de servizos múltiples.
O peón de servizos múltiples desenvolverá as súas funcións na lonxa, realizando tarefas sinxelas como manter en perfectas condicións de limpeza e hixiene o recinto, axudar na manipulación das mercadorías, e outras.
Capítulo V
Lugar de traballo
Artigo 13º.-Lugar de traballo.
O lugar de traballo virá determinado polas funcións indicadas no artigo anterior, polo que se deduce que o lugar habitual de traballo dos vixilantes de bancos marisqueiros será nas zonas de marisqueo nos límites xeográficos da Confraría de Pescadores de Fisterra. As tarefas de administración terán lugar ben nas oficinas da lonxa ou no local da confraría, con independencia de que teñan que ausentarse desta co obxecto de realizar as xestións ou trámites que precise para a realización do seu traballo. O técnico de cultivos mariños realizará o seu traballo nos locais da confraría sen prexuízo de desprazarse cando a súa actividade o requira as zonas onde corresponda tendo en conta o seu labor. O poxador e o peón terán como lugar de traballo a lonxa.
Artigo 14º.-Trocos do lugar de traballo.
Con independencia do enunciado no artigo anterior, entenderase por troco do lugar de traballo o troco que afecte substancialmente a situación do desempeño do traballo do traballador, polo que nesta situación tan só se atopan os vixilantes de bancos marisqueiros que poderán realizar as súas funcións habituais en diferentes situacións xeográficas nos límites da nosa confraría.
Capítulo VI
Permisos e excedencias
Artigo 15º.-Permisos.
O traballador terá dereito ao goce de permisos sen ningunha perda económica e non sendo recuperable o tempo do permiso, nos seguintes casos:
a) Defunción de familiares en primeiro grao de consanguinidade ou afinidade: dous días naturais, ou catro no caso de desprazamento (incluídas parellas de feito).
b) Defunción de familiares en segundo grao de consanguinidade ou afinidade: dous días naturais, ou catro no caso de desprazamento (incluídas parellas de feito).
c) Nacemento de fillos: dous días, ou catro no caso de desprazamento.
d) Por matrimonio do traballador: 15 días naturais.
e) Enfermidade de familiares en primeiro grao de consanguinidade que lles impida o normal desenvolvemento da súa vida ou que precisen atención dunha terceira persoa: tres días.
f) Asistencia ambulatoria do traballador, o tempo preciso para a realización da consulta, incrementada en 30 minutos antes da cita médica e 30 minutos despois da saída do consultorio, con obxecto de que o traballador teña tempo de trasladarse ao centro médico e volver ao posto de traballo, debendo presentar o traballador xustificante expedido polo médico ou, no seu defecto, polo centro médico no prazo de 24 horas.
g) Asistencia médica especializada, será de aplicación o especificado no punto anterior para as consultas realizadas a menos de 15 quilómetros do centro de traballo; se o traballador tivese que desprazarse máis de 15 quilómetros do seu centro de traballo, deberá informar á empresa do tempo que precisará para a realización da consulta.
h) Asistencia médica a fillos, aplícase o indicado nas letras f) e g).
i) O traballador terá, así mesmo, dereito ao goce daquelas horas que precise, con obxecto de dar cumprimento a unha norma de maior rango que este convenio (como pode ser o acudir a un xulgado cando sexa citado, etc.).
Como norma xeral, cómpre engadir que o traballador comunicará inmediatamente como lle sexa posible que se ausentará do seu posto de traballo
especificando a causa e presentando posteriormente xustificante que así o acredite, especificar ademais que para as letras a) e b) cando o traballador teña que trasladarse a unha distancia superior a 150 quilómetros, estes permisos veranse aumentados nun día natural.
Artigo 16º.-Permisos sen soldo.
O traballador, así mesmo, poderá solicitar á empresa o goce de permisos que non se atopen enmarcados no artigo anterior, na contía máxima de sete días ao ano, que deberá solicitar cunha antelación de 15 días, non podendo ser gozados ao mesmo tempo por máis dun traballador da mesma categoría. Non se poderán gozar en menos de dous prazos nin coincidindo con pontes ou en prolongación de vacacións.
Artigo 17º.-Excedencia voluntaria.
Os traballadores cun ano de servizo poderán solicitar a excedencia voluntaria por un prazo mínimo dun ano e máximo de cinco; non se computará o tempo que dure a situación a ningún efecto e sen que en ningún caso se poida producir nos contratos de duración determinada. Este dereito unicamente poderá exercitarse polo mesmo traballador transcorridos catro anos desde o final da anterior excedencia.
O reingreso deberá solicitarse por escrito, con antelación mínima dun mes ao termo da excedencia voluntaria.
O traballador excedente terá dereito a reserva do seu posto de traballo durante o primeiro ano. Transcorrido este tempo, o traballador conservará un dereito preferente para o reingreso; de non existir vacante na súa categoría profesional e si nunha inferior o excedente poderá ocupar esta praza co salario correspondente a ela ata que se produza unha vacante na súa categoría profesional, ou non reingresar ata que se produza a dita vacante.
Artigo 18º.-Promoción profesional.
O réxime de ascensos será o seguinte:
a) O ascenso dos traballadores a postos de traballo que impliquen mando ou confianza será de libre designación pola empresa.
b) Para ascender a un grupo profesional superior estableceranse sistemas de carácter obxectivo, tomando como referencia entre outras as seguintes circunstancias:
1. Titulación adecuada.
2. Coñecemento do posto de traballo.
3. Historial profesional.
4. Ter desempeñado función de superior grupo profesional.
5. Superar satisfactoriamente as probas que se propoñan.
Artigo 19º.-Formación profesional.
As partes firmantes comprométense a desenvolver e promover a aplicación efectiva do artigo 22 do
Estatuto dos traballadores así como dos convenios internacionais subscritos por España, referentes ao dereito a formación continua, facilitando o tempo necesario para a formación.
Capítulo VII
Seguranza, saúde e hixiene
Artigo 20º.-Seguranza no posto de traballo.
Será de aplicación o disposto na actual lexislación vixente sobre a materia, concretamente a Lei de prevención de riscos laborais, así como toda aquela que se vaia aprobando no ámbito temporal deste convenio.
Artigo 21º.-Recoñecemento médico.
Co obxecto de evitar posibles enfermidades derivadas da realización do traballo, a empresa concretará unha revisión médica completa (recoñecemento laboral) que se realizará de xeito anual e dentro da xornada laboral.
Capítulo VIII
Retribucións
Artigo 22º.-Salario base.
Entenderase por salario base a retribución correspondente en cada unha das categorías profesionais a unha actividade normal durante a xornada de traballo fixada neste convenio.
1. O soldo base considerarase sempre referido á xornada legal establecida neste convenio.
2. Os/as traballadores gozarán, así mesmo, de dúas pagas extras, unha delas que a empresa aboará dentro da primeira quincena do mes de xullo, que terá a denominación de paga extra de verán, e outra que será aboada pola empresa dentro da primeira quincena do mes de decembro, e que terá a denominación de paga extra do Nadal. A súa contía será a do salario base máis antigüidade. As pagas extraordinarias poderán ser rateadas nas nóminas mensuais.
Artigo 23º.-Complemento persoal de antigüidade.
Todos os traballadores afectados polo presente convenio percibirán con carácter xeral por este concepto durante a súa vixencia unha cantidade fixa por cada cinco anos de servizos prestados á empresa ata un máximo de cinco quinquenios.
1. O dito complemento aboarase de xeito mensual.
2. Os quinquenios empezarán a devengarse o día primeiro do mes no que se cumpran.
3. Establécese que a porcentaxe de cómputo para cada quinquenio será do 5,5 por cento do salario base establecido.
Artigo 24º.-Horas extraordinarias.
Supresión de horas extraordinarias. Realizaranse unicamente as horas derivadas de causas de forza maior. Será compensada a súa realización por tempos equivalentes de descanso retribuído dentro dos catro
meses siguientes á súa realización, logo de acordo entre empresario e traballador.
Artigo 25º.-Táboa salarial 2005.
A táboa salarial para o ano 2005 é a que se indica como anexo. Establécese unha cláusula de revisión salarial de xeito que se o IPC real resultante ao 31 de decembro de 2005 é superior ao IPC previsto para ese ano, incrementaranse todos os conceptos salariais na cantidade resultante desa diferenza.
Artigo 26º.-Situación IT.
Cando un traballador encadrado dentro deste convenio se atope en situación de IT producida por continxencias comúns, percibirá o 75 por cento da base de cotización a partir do primeiro día da baixa.
Artigo 27º.-Xornada laboral.
A xornada laboral será de 40 horas semanais, respectando os descansos legais.
Os horarios de traballo serán entregados aos vixilantes coa antelación mínima necesaria para o máis adecuado desempeño das súas funcións.
Artigo 28º.-Vacacións do persoal.
Todos os traballadores gozarán, con independencia dos permisos que lles correspondan, dun período vacacional preferentemente durante o verán, atendendo ás necesidades específicas de cada un dos postos de traballo.
1. Establécese que todos os traballadores gozarán de 30 días naturais de vacacións por ano traballado ou á súa parte proporcional, que se fixa en 2,5 días por mes traballado.
2. Existirá un calendario de vacacións acordadas entre a empresa e o representante dos traballadores, que deberá estar exposto antes do final do mes de abril do ano para gozar as vacacións.
3. A retribución dos traballadores durante este período de vacacións será o salario base, máis antigüidade.
Disposicións adicionais
Primeira.-A empresa facilitaralles aos traballadores, que por razón do seu traballo así o precisen ou que así o xustifiquen, o material de traballo necesario así como o uniforme debido.
Segunda.-A empresa facilitaralles aos vixilantes, de xeito anual, o uniforme que a Xunta de Galicia entrega de acordo co convenio asinado.
Terceira.-Ambas as partes lembran que se ao longo da vixencia deste convenio se publicase algunha disposición que afectase o contido deste texto, convocarase con carácter inmediato a comisión negociadora, co fin de adaptar o contido do convenio naqueles puntos que puidesen ser afectados.
Disposicións derradeiras
Primeira.-A empresa comunicaralle ao representante dos traballadores todos os trocos relacionados
co aspecto laboral dos traballadores cunha antelación mínima de cinco días, e cando non sexa posible informarao inmediatamente cando teña coñecemento do troco ou variación producida.
Segunda.-Será de aplicación o establecido no Estatuto dos traballadores cando, por falta ou omisión neste convenio, non se atope establecido o contrario.
ANEXO
Táboas salariais 2005
Categoría
Salario base mensual
Secretario-xerente
1.200,00
Administrativo
813,00
Auxiliar administrativo
561,45
Poxador
Asistencia técnica
Vixilante
Peón
700,00
As persoas contratadas como asistencia técnica e servizo de vixilancia percibirán a retribución de acordo co convenio da confraría e coa Consellería de Pesca e Asuntos Marítimos.
Respecto ao poxador haberá que aterse ao convenio entre as partes contratantes.
Seguen as sinaturas.
CONSELLERÍA DE PRESIDENCIA, ADMINISTRACIÓNS PÚBLICAS
E XUSTIZA